Anders Baasmo Christiansen
Store norske leksikon,Kunst og estetikk,Film, TV og teater,Norske skuespillere
Anders Baasmo Christiansen er en norsk skuespiller, utdannet ved Teaterhøgskolen (uteksaminert i 2000). Christiansen har to ganger mottatt Amandaprisen, for Buddy (2003) og Welcome to Norway (2016). To ganger har han mottatt Gullruten, for En udødelig mann (2007) og Dag (2010), og én gang har han mottatt Heddaprisen, for tittelrollen i Hamlet (Riksteatret, 2008).
Teaterroller Anders Baasmo Christiansen begynte sin karriere i et engasjement ved Trøndelag Teater fra høsten 2000. Der hadde han flere store roller, blant annet Mozart i Peter Shaffers Amadeus og Sveitserosten i Bertolt Brechts Mutter Courage. Fra 2002 arbeidet han for Det Norske Teatret, hvor han blant annet oppnådde gode kritikker for sitt spill i Den 25. timen av Per Olov Enquist og i John M. Synges Helten på den grøne øya. Han hadde tittelrollen i Spelet om Heilag Olav på Stiklestad i 2003, og gjestet Hålogaland Teater som Benoni i Knut Hamsuns Benoni og Rosa i 2005. I 2011 ble han igjen nominert til Heddaprisen, denne gang i kategorien for beste birolle, for rollen som James Tyrone Jr. i Eugene O'Neills Lang dags ferd mot natt (Riksteatret). Han gjestet Nationaltheatret i tittelrollen i Anton Tsjekhovs Onkel Vanja i 2013, regissert av Liv Ullmann. Samme år hadde han rollen som Daddy Warbucks i musikalen Annie på Folketeateret. Film- og TV-roller Som filmskuespiller har Anders Baasmo Christiansen gjort seg bemerket i en lang rekke svært forskjellige roller i filmer som Buddy (2003), 37 1/2 (2005), Mars og Venus (2007), Nord (2009), Kon-Tiki (2012, her spilte han Herman Watzinger), Welcome to Norway (2016) og Kongens nei (2016, rollen som kronprins Olav). Han har videre spilt Roy i de populære Børning-filmene (2014, 2016, 2020).Han har medvirket i TV-seriene Ran (2005) og En udødelig mann (2006, her spilte han den unge Henrik Ibsen). Han hadde rollen som Georg i Koselig med peis (2011), og i fire sesonger av komiserien Dag har han spilt rollen som Benedikt. Han ble nominert til Gullruten for sin hovedrolle i En natt (2018). Les mer i Store norske leksikon norsk teaterhistorie Eksterne lenker: Internet Movie Database om Anders Baasmo Christiansen Sceneweb om Anders Baasmo Christiansen